স্বামী বিবেকানন্দ
বিবেকানন্দের পিতৃপ্রদত্ত নাম ছিল নরেন্দ্রনাথ দত্ত (ডাকনাম ছিল বীরেশ্বর বা বিলে এবং নরেন্দ্র বা নরেন)। ১৮৬৩ খ্রিস্টাব্দে ১২ জানুয়ারি মকর সংক্রান্তি উৎসবের দিন উত্তর কলকাতার সিমলা অঞ্চলে ৩ নম্বর গৌরমোহন মুখোপাধ্যায় স্ট্রিটে তিনি জন্মগ্রহণ করেছিলেন। তার পিতা বিশ্বনাথ দত্ত কলকাতা উচ্চ আদালতের একজন আইনজীবি ছিলেন। বিবেকানন্দ একটি প্রথাগত বাঙালি কায়স্থ সম্প্রদায়ের অন্তর্ভুক্ত ছিলেন যেখানে তার নয় জন ভাই-বোন ছিল। তার মধ্যম ভাই মহেন্দ্রনাথ দত্ত ছিলেন বিশিষ্ট লেখক ও বিদেশ ভ্রমণে বিবেকানন্দের সঙ্গী। কনিষ্ঠ ভাই ভূপেন্দ্রনাথ দত্ত ছিলেন বিশিষ্ট সাম্যবাদী নেতা ও গ্রন্থকার।
রাজযোগ (বই)
শিকাগো ধর্মসম্মেলনে বক্তৃতাদানের পর স্বামী বিবেকানন্দ কিছুদিন নানা জনসভায় ঘুরে বক্তৃতা দেন। তারপর ১৮৯৫ সালে মার্কিন যুক্তরাষ্ট্রে স্থায়ীভাবে হিন্দু দর্শন শিক্ষাদানের উদ্দেশ্যে নিউ ইয়র্কে একটি বাড়ি ভাড়া নেন। এই বাড়িতে তাঁর নির্বাচিত শিষ্য ও শিষ্যাদের সামনে তিনি যোগ দর্শন শিক্ষা দিতে শুরু করেন। এই বাড়িতে বসে ওই বছরই জুন মাসে বিবেকানন্দ রাজযোগ বইটি রচনা করেন। বইটি লেখার সময় শ্রুতিলেখকের কাজ করেছিলেন তাঁর শিষ্যা মিস এস. ই. ওয়াল্ডো।